49
Ki jiin Jakɔb mɔbonjoontii po
1 Ki Jakɔb yiin u bonjai, ki yet a, “Setir ki lintin, ki man paki linba saa baari dasiar:
2 Yimm Jakɔb waas, baat ki lakin man, ki gbiint.
Gbiintir i baa Israel.
3 “N bisinsinn Rubenn, fine tee n paŋ,
ki tee n bikperik, n naasintuk ni,
ki mɔk parbifaant nan kpabir ki gar n waas kur.
4 A tee nan nyunmɔnn nba gaar nae,
ŋaan fin kaa sii tee wunba kpaa talasi,
kimaan a dɔɔ nan n ŋaapoowa, ki dinn min a baa fei.
5 “Simeonn nan Liifai tee naanɔɔke,
bi jikit bi jatiat ki nyint sɔn.
6 N kan pukin bi bunbɔri pinpakit niŋi,
koo ki pukin bi labafaant ni,
kimaan bi wutoor nba din doo, bi din kpii niib,
ki bia wab naajai, ŋaan ki li kaa paaki.
7 Mɔpor be bi wutoor paak, kimaan li mɔk jat,
ki bi dudukit ni bi bonchiann.
N saa yatib Israel tiŋ kur po, ki bɔkitib bi tiɔŋ niib ni.
8 “Juda, a ninjamm saa dont a sann.
A dia a datai turu ni.
A ninjamm saa gbaan a tɔɔnn.
9 Juda tee nan yanbɔr nba tuu soor u jeet,
ŋaan ŋmat u liar ni ki tantir u mɔŋ, ki dɔɔ tiŋ ni nae.
Ki sɔɔ ki mɔk par nan wun daamiiɔ.
10 Juda-e saa dia doo dammir,
ki u maaru sii yɔɔ dia tingbouŋ.
Ki digbana sii jiantirɔ,
ki gbaa u tɔɔnn nan mɔsaku.
11 Ki u sii lorin u bonbik, daan tilontii nba ŋan ni,
ki wu u tiat tilontii daan nba mɔn nan sɔn na ni.
12 Ki u ninbina tuu tan saa mɔnn, daan nyunu ni,
ki u nyana n penn, naabiin nyunu ni.
13 “Sebulunn sii kɔɔ ki kpia mɔkir.
Ki u gbingbann sii tee ŋaruŋ sinsetboor.
Ki u yent saa fɔkit ki baar Sidonn.
14 “Isakar binbeŋ kan gar boŋ yari,
boŋ nba tuu dɔɔr tant u mɔŋ
ki bontanpaati paa u paak,
15 ŋaan laat nan u funfoiboor ŋan,
ki bia bant nan tiŋ na ŋan,
ki ji tuu nii u bɔɔnn ŋaan jii jika,
ki bi mukisirɔ ki u tuun nan daabir na.
16 “Dann-e sii dia u niib,
ki bi tee nan boorleeb nba tee Israel teeb na.
17 Dann sii tee waauko ki be sɔnjokpiŋ,
ki tee waauk nba mɔk lɔbii ki be gingarboor,
ki junt taanii taagbina,
ki te ki taanjakira baa yinyana.
18 “Yennu, n guu a fatu.
19 “Fat-teeb saa lek Gaad,
ŋaan u tan saa ŋmant ki berib.
20 “Aser tiŋ saa nan jeŋant,
ki u sii mɔk jeet nba ŋan nan kpanbar.
21 “Naftali tee nan piarɔ nae,
ki tiin nantaar u yamani,
ki maar waas nba ŋan.
22 “Joosef tee nan bɔŋ nba tuu be nyuntonn boor nae,
ki tee nan bɔnbik nba be kunkonn po na.
23 Ki u datai tuu lekɔ nan ninbinmɔnii,
ki wei berɔ nan bi tɔrbana nan peenii,
24 ŋaan u tɔrbann tuu biar ki waki,
ki u kpinkpant bia daa tuu mɔk paŋ.
Yabint daanɔ nba tee u baa Jakɔb Yennu-e teenɔ paŋ,
ki li nyii ŋɔɔ Yennu,
wunba tee Israel teeb gɔɔrtɔɔ,
ki diab nan pekpaarik na boor.
25 A baa Yennu-e sommita,
Yabint Yennu nba teena piisin nba te ki saak nyi sanpaapo,
ki bia te ki nyun nyi tiŋ pɔɔr ni,
nan piisin nba teen bonkobit nan waas bonchiann,
26 piisin nba teen jeet nan tipuuk,
piisin nba nyi yaayoo ni jɔɔt paak,
nan bonŋana nba nyi kunkon-kangbennuk ni,
ŋaant piisin na kur-ii be Joosef paak,
ki kpaa ŋɔɔ Joosef nba ki bɔkitu be
ŋɔɔ nan u ninjamm sinsuuk ni na.
27 “Benjaminn sii tee nan naamusootuk nae.
Sanyiɔk nan daajoouk, ki u kpi ki bia pat.”
28 Booru piik nan banlee nba tee Israel teebe na. Linba ki bi baa yete na, ki pak mɔbonŋana ki turib, bik kur nan u mɔmaan.
Ki jiin Jakɔb kuun nan u piinu po
29 Ki Jakɔb tur u waas sennu a, “Mɔtana, n yaa man pukin n niib poe kuun ni. Piimin n baanba boor ni, tanfiiɔk ni, linba be Efronn, wunba tee Hef booru ni nirɔ sarwaauk ni na, 30 ki be Makpela doo ni, Mamre yondo po, Keenann tiŋ ni. Abraham din daa tanfiiɔk maŋ nan sarwaauk na Efronn boore, a lii tee u niib pinpiiboor. 31 Leŋe ki bi pii Abraham nan u ŋaapoo Sara; leŋe ki bi pii Aisak nan u ŋaapoo Rebeka; leŋe ki n pii Lea. 32 Sarwaauk nan tanfiiɔk maŋ, Abraham din daa Hef teeb boore. Piimin leŋ.” 33 Jakɔb nba pak ki tur u bonjai ki gbenn yoo nba, ki u ŋamm dɔɔr ki ji kpo.